CELEX: 62014TN0798
Language: el
Date: 2014-12-05 00:00:00
Title: Υπόθεση T-798/14: Προσφυγή της 5ης Δεκεμβρίου 2014 — DenizBank κατά Συμβουλίου

16.3.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 89/29
            
         Προσφυγή της 5ης Δεκεμβρίου 2014 — DenizBank κατά Συμβουλίου
   (Υπόθεση T-798/14)
   (2015/C 089/35)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: DenizBank A.Ș. (Esentepe, Τουρκία) (εκπρόσωποι: M. Lester και O. Jones, Barristers, R. Mattick και S. Utku, Solicitors)
   
      Καθού: Συμβούλιο της Ευρωπαϊκής Ένωσης
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση 2014/659/ΚΕΠΠΑ του Συμβουλίου, της 8ης Σεπτεμβρίου 2014 (1) και τον κανονισμό (ΕΕ) 960/2014 του Συμβουλίου, της 8ης Σεπτεμβρίου 2014 (2) (μαζί με τα προσβαλλόμενα μέτρα), καθόσον αφορούν την προσφεύγουσα·
            
         
               —
            
            
               να κρίνει ότι δεν εφαρμόζονται τα άρθρα 1 της αποφάσεως της 8ης Σεπτεμβρίου και το άρθρο 1, παράγραφος 5, του κανονισμού της 5ης Σεπτεμβρίου, δυνάμει του άρθρου 277 ΣΛΕΕ, και
            
         
               —
            
            
               να καταδικάσει το Συμβούλιο στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει τέσσερις λόγους.
   
               1.
            
            
               Με τον πρώτο λόγο, η προσφεύγουσα προβάλλει ότι το Συμβούλιο παρέβη την υποχρέωσή του να αιτιολογήσει την επιβολή των προσβαλλόμενων μέτρων εις βάρος της. Περαιτέρω, η προσφεύγουσα υποστηρίζει ότι το Συμβούλιο δεν παρέσχε την παραμικρή αιτιολογία για την επιβολή των προσβαλλόμενων μέτρων εις βάρος της, και ότι ούτε καν την ενημέρωσε για την αναγραφή της επωνυμίας της στον σχετικό κατάλογο.
            
         
               2.
            
            
               Με τον δεύτερο λόγο, η προσφεύγουσα προβάλλει ότι το Συμβούλιο δεν διασφάλισε τα δικαιώματά της άμυνας, περιλαμβανομένου του δικαιώματός της σε δίκαιη δίκη και σε αποτελεσματική ένδικη προστασία. Η προσφεύγουσα υποστηρίζει ότι το Συμβούλιο δεν αιτιολόγησε την επιβολή των προσβαλλόμενων μέτρων εις βάρος της, ούτε της παρέσχε στοιχεία για αυτά, και δεν της έδωσε τη δυνατότητα να υποβάλει τις παρατηρήσεις της σχετικά με την εις βάρος της υπόθεση, και ως εκ τούτου εμπόδισε, επίσης, το Δικαστήριο να «ασκήσει αποτελεσματικό δικαστικό έλεγχο».
            
         
               3.
            
            
               Με τον τρίτο λόγο, η προσφεύγουσα υποστηρίζει ότι, καθόσον επέβαλε τα προσβαλλόμενα μέτρα εις βάρος της, το Συμβούλιο παρέβη τη συμφωνία της Άγκυρας μεταξύ της Τουρκίας και της ΕΕ (και το Πρόσθετο Πρωτόκολλο αυτής) από διάφορες απόψεις.
            
         
               4.
            
            
               Με τον τέταρτο λόγο, η προσφεύγουσα υποστηρίζει ότι το Συμβούλιο παραβίασε τις αρχές της απαγορεύσεως των διακρίσεων και της αναλογικότητας, και επέβαλε αδικαιολόγητο και δυσανάλογο περιορισμό στα θεμελιώδη της δικαιώματα.
            
         
      (1)  Απόφαση 2014/659/ΚΕΠΠΑ του Συμβουλίου, της 8ης Σεπτεμβρίου 2014, για την τροποποίηση της απόφασης 2014/512/ΚΕΠΠΑ σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία (ΕΕ L 271, σ. 54).
   
      (2)  Κανονισμός (ΕΕ) 960/2014 του Συμβουλίου, της 8ης Σεπτεμβρίου 2014, για την τροποποίηση του κανονισμού (ΕΕ) 833/2014 σχετικά με περιοριστικά μέτρα λόγω ενεργειών της Ρωσίας που αποσταθεροποιούν την κατάσταση στην Ουκρανία (ΕΕ L 271, σ. 3).